***ÉLETKÉPEK***

*Kincses Gyula - Kincses József* ***Pocsaj község életéből*** *c. könyvéből (2003)*

„‘Nem mese az gyermek’, – így feddi az apja,

Rátekint a vándor és tovább folytatja:”

/Arany János: Családi kör/

Emberekről, rég elment földiekről idéz fel megtörtént eseményeket a további oldal. És közben felvillantja egyik-másik falubeli ember életvitelét és szemléletét, melyből a megszerzett-megtermelt javak féltése, a hit élése, a valóság felismertetése, a született életért érzett felelőssége és az emberek humora is kiolvasható.

**Nem kell majd gyalogolnia**

1943 karácsonyának hetében ünnepi szabadságra utazott haza Vesza Sándor, sarzsi nélküli tüzér. Sötétedésre fordult már az idő, mire a vicinális Pocsaj-Esztár állomását elérte.

A szabadságos tüzér szülei a Hadházon (ma Ady Endre u.) laktak. Haza igyekezett. Nem került a kövön, hanem a Csonkás szántásán átvágva az ó-temető kerítése mellett haladt. Onnan kertjüknek vette az irányt. Otthonukhoz közeledve egyre szaporázta lépteit. Mint első-szabadságos katona, mielőbb látni akarta szüleit. Fel is ért a kiskert ajtajáig. Az udvaron haladtában az istálló előtt megállt. Benézett. Látja, hogy az egyik kanca elléshez készülődik. Az elhatározás pillanat műve volt: le a köpennyel, zubbonnyal, vizet a vederbe, s már is a kanca mellett állt. Először a két kis első lába jelent meg. Majd a feje is átpréselődött. Sándor ekkor gyengéden megfogta a kiscsikó elejét, s segítette világra jöttét. Megszületett. Gyenge, remegő lábaival anyját kereste. Az, anyai ösztönének megfelelően nyelvével végignyalta csikaját. Ezt követően az édes tej illatára a kicsi hátrafelé igyekezett. Tennivalóját ösztöne súgta. Szopott.

Sándor a még szükséges tennivalókat elvégezte, megmosakodott, ismét tüzérré vedlett, s házuk ajtaján bekopogott.

– Dícsértessék!

– Mindörökké, ámen!

Szülők s testvérek boldogan ölelték keblükre a rég látott katonát. Kérdezték is, hát megjöttél?

– Meg! De nem egyedül. Nem kell majd gyalogolnia a kis Jézuskának. A kiscsikónk biztosan megbírja, hiszen két nap alatt még sokat erősödhet.

**Juliska néni imakönyve**

Egyszerű, öregedő paraszt asszony volt Juliska néni. (Nagy Tódorné sz. Szakál Julianna, 1874-1952). Otthoni teendőit mindig akkurátusan látta el. A határból érkezőket rendszeresen meleg étellel várta. Egyik szemével a család gyermekeit vigyázta, a másikkal a porta rendjét ügyelte. Otthonuk nyugalmáért, szerény gazdagságuk biztonságáért, jó egészségükért mindig hálát adott Istenünknek. Munkájához, hitéhez az erőt a környékbeli emberek tisztességéből, becsületességéből, a templomi szertartások mélységéből és imakönyveiből merítette.

Hogy milyen is volt Juliska néni imakönyve? Azt csak a háború utolsó napjaiban tudtam meg. Egyik alkalommal éppen imádkozás közben nyitottam be hozzájuk. Imakönyvét kezembe vettem, s az idegen alfabétumot lassan betűzgettem. Nagy lett ekkor Juliska néni csodálkozása. Nagy bizony, mert a falu fiataljai közül már senki sem imádkozott a templomi cirill betűs imakönyvekből. Csak az idősek, öregek vették elő ünnepeik előtt. A lányok és a menyecskék a latin betűs, magyar nyelvű imakönyvekből merítettek hitet a mindennapi életükhöz.

A régi – templomi cirill betűs, román nyelvű – bibliákat Budán nyomtatták, első példányát még 1845-ben. Ezek olvasásához a nyíregyházi tanítóképzőben szereztem gyakorlatot. Ott, fakultatív tárgyként három éven keresztül ruszin-ukrán nyelvet is tanultam. Juliska néni pedig – elmondása szerint – még iskolás korában, hittan órán tanulta ennek a furcsa betűrengetegnek olvasását.

A kredenc tetején több imakönyv is volt. Mindet átlapoztam. Meglepődve tapasztaltam, hogy az egyszerű, öregedő paraszt asszony olvas:

– cirill betűs román szövegűből,

– latin betűs román szövegűből,

– és magyar ábécés magyar szövegűből.

És mikor melyikből imádkozik Matilka néni? – kérdeztem. Hát, tudod fiam, mindig abból, amilyen gondunk-bajunk van. Én ettől ugyan nem lettem okosabb, de Juliska néni biztosan tudhatta, mit is jelentett válasza.

Az imádkozó asszonyt csak néztem, csak néztem, s a feléje megnőtt tiszteletem más kérdést nem engedett kiszakadni belőlem. Nem, mert ő egyszerűségében is hatalmassá nőtt szememben. Háromféle imakönyvet olvasva két nyelve beszélt a maga csendes egyszerűségében. Többnyelvűsége sokszínűbbé tette őt. Jó szándékával megannyi emberrel tudott nemcsak beszélni, azonosan gondolkodni, de cselekedni is.

**A vaddisznó**

Mintegy háromnegyed évszázaddal ezelőtt a Berettyó keleti partja, a kövesút és Kismarja közötti terület jelentős részét még tölgyerdő borította. Lombjai alatt nagybőséggel leltek búvóhelyre az őzek, vaddisznók, borzok, rókák és egyéb apró rágcsálók. Hófedte téli időben a vadak is szűkölködtek a természet javaiban. Ilyenkor nem vetették meg a közeli kertalja szénáit, kóróit és egyéb takarmányféleségeit.

Történt, –úgy 1897 táján – hogy a szegényebb emberek az erdő felé tüzelőért igyekezvén, az Ér és a Berettyó közötti Lóréban kajtató vaddisznóra lettek figyelmesek. Mivel mindegyikőjüknél fejsze volt, hamar született a közös elhatározás: utána! A vad – riadalmában – a Lórén át az Ér jegén meg-megcsúszva (Buzgán) Klincse János kertjén az udvarba felszaladt, ahol a gazda éppen szalmát húzott. János gazda ekkor ijedt-örömében a szalmahúzóhorog nyelét keményen megmarkolta, hegyét a vaddisznó vállának irányította. A vad vállát megrázta, a horog nyele azonnal kettétört a gazda kezében. Az így kialakult pillanatnyi helyzet mindkét részen nagy ijedelmet okozott: János gazda a ház felé, a vaddisznó pedig az Érnek futott. Annak jegén úgy megcsúszott, hogy felállni sem tudott, s az akkorára odaérő fejszés emberek áldozatául esett. Azok örömükben hazahúzták, megperzselték, s testvériesen szétosztották.

János gazda ugyanekkor már a tiszta-házban ült, s imakönyvéből adott hálát istenének élete meghagyásáért.

(A tölgyerdő fáinak nagy részét az 1927-ben keletkezett, tornádó szerűvé erősödött vihar tőből kicsavarta.)

Adatközlő: Kincses József (1883-1963) 1952-ben.

**Az Isten dolga**

1941. május végére a tengerivel együtt a gaz is megnőtt. Gyérítése kézikapával történt. Ezt tette Édesapám is, amikor a szomszéd nadrágszíj-parcelláról Truckos Gyuri (1897-1975) ráköszönt.

– Adjon Isten jó munkát, tiszthelyettes úr!

– Adjon Isten neked is, Gyuri! Mi újság?

Ezt követően Truckos Gyuri részletesen beszámolt arról, hogy malacot vásárolt. Kettőt! Jó áron kapta. Igaz, egy kicsit koszosak, de majd kikupálódnak. A jó tanács nem is maradt el.

– Csalánnal etesd őket, attól hamar kifényesedik a bőrük, megerősödnek.

– Így gondoltam én is, – válaszolja Gyuri.

– Na, aztán beolttattad a malacokat?

– Nem én.

– És miért nem?

– Hát, majd az Isten vigyáz rájuk – mondja Gyuri.

A válasz nemsokáig váratott magára.

– Ha úgy gondolod, hogy az Istennek nincs más dolga, csak a te koszos malacodra vigyázni, akkor ne is olttasd be.

Truckos Gyuri otthon a kaszaparti beszélgetést családjának elmesélte, majd – fiai tanácsára – hívta az állatorvost, s beolttatta mindkét malacát.